钦定古今图书集成/明伦汇编/交谊典/第071卷 > 宋册府元龟 > 《送李十五序》前人
## 钦定古今图书集成/明伦汇编/交谊典/第071卷 > 宋册府元龟 > 《送李十五序》前人

夫人生百龄促膝，是忘年之契；丈夫四海交颐，非赠
别之资。然乃想山川之遽违，送归将远；惜岁年之不
待，行乐无时。于是辍离骖以少留，敞幽亭之多暇。山
芳袭吹，疑居兰室之中；水树含香，宛似枫江之上。御
沟新溜，近入离弦；宾馆馀花，遥催别酒。既而荥波东
注，灞岸南登，浮蚁倾而高宴终，飞鸟落而离宫散。虽
“相思为赠，终结想于华滋；而素赏无暌，盖申情于丽
藻。”人为四韵，各赋一篇。